Tagasi Paide paisjärve ääres ja eelviimane etapp: Kanuu - punktide järjekord vaba. Otsustame alguses võtta ära allavoolu oleva punkti nr 51. Punkti juurde jõudes saame kätte Team VAUDE ja näeme, et ka Kiirrong ei ole meist väga palju ees. Tagasi sillani ja sealt kanname kanuu Paide paisjärve. Natuke aerutamist ja kanuu jälle veest, võtame punkti 50. Nüüd jätkame kanuu kandmisega, mööda teed ja ümber metsatuka, peaaegu punktini 49. Mööda kraavi punkti ja nüüd läheb allavoolu tõeliseks kanuuralliks. Alustuseks sõidavad Kiirrong ja Team VAUDE pikalt kõrvuti, mis ei võimalda just liiga kiiresti sõuda. Siis õnnestub meil Kiirrong kogemata ahtriga sõidusuunda keerata ja nii pääseme nendest mööda … mitte kauaks, punktis saavad nad meist uuesti ette. Ehkki õhus on kerget elektrit, siis lõpuni jätkame veidi rahunenumalt :), järjestuses VAUDE - Kiirrong - meie.